Taxistaking: 13 petrolbomme gekonfiskeer‘n Bus brand Maandagoggend in Khayelitsha. (Foto: Twitter) Lede van die Wes-Kaapse blitspatrollie wat strategies ontplooi is, het Maandagoggend drie verdagtes in Delft in hegtenis geneem en beslag gelê op 13 petrolbomme. Beamptes het omstreeks 10:45 ŉ Toyota Quantum-minibus en ŉ motor opgemerk wat ŉ meubelafleweringsvoertuig agternasit. Dit het voorgekom of die bestuurder van die afleweringsvoertuig baie gespanne is en die beamptes het vinnig reageer en verdere bystand versoek. “Hulle het die 15 sitplek-minibus en motor voorgekeer en dit deursoek,” sê brig. Novela Potelwa, woordvoerder van die polisie. “Beamptes het op 13 petrolbomme afgekom en die verdagtes is in hegtenis geneem.” Die verdagtes, tussen 28 en 32 jaar oud, het glo sterk bande met die taxibedryf en sal na verwagting binnekort in die hof verskyn. Die afleweringsvoertuig is intussen veilig uit die gebied begelei deur polisiebeamptes. Stad Kaapstad se wetstoepassers het steeds ŉ sterk teenwoordigheid by brandpunte en die taxistaking word steeds gemonitor. Maroela Media het vroeër berig die taxivereniging Santaco se beplande staking in die Wes-Kaap is in volle swang en het binne ure reeds verskeie verkeersopeenhopings en die brand van busse en ’n skool tot gevolg gehad. Daar is ook vroegoggend na bewering skote op ’n bus afgevuur.